Source: https://docs.com/roman-tuhovsky/8366/pripomienky-vzn-skolske-obvody
Timestamp: 2017-09-22 04:34:59+00:00
Document Index: 7623233

Matched Legal Cases: ['§ 6', 'čl. 5', 'čl. 5', 'čl. 5', 'čl. 6', 'čl. 6', 'čl. 6', 'čl. 7']

pripomienky VZN_školské obvody - Docs.com
Embed code for: pripomienky VZN_školské obvody
Roman Tuhovsky
pripomienky VZN_školské obvody
https://doc.co/Ce9eVN
konkrétny obyvateľ mesta Šamorín (meno, priezvisko, adresa)
V Šamoríne dňa 5. decembra 2016
Vec: Pripomienky k návrhu všeobecne záväzného nariadenia mesta Šamorín č. 8/2016, ktorým sa určuje školský obvod základných škôl na plnenie povinnej školskej dochádzky žiakov v základných školách v zriaďovateľskej pôsobnosti mesta Šamorín
Na základe § 6 ods. 4 zákona č. 369/1990 Zb. o obecnom zriadení v znení neskorších predpisov uplatňujem pripomienky k návrhu všeobecne záväzného nariadenia mesta Šamorín č. 8/2016, ktorým sa určuje školský obvod základných škôl na plnenie povinnej školskej dochádzky žiakov v základných školách v zriaďovateľskej pôsobnosti mesta Šamorín (ďalej len „návrh VZN“).
Návrh VZN v porovnaní s doposiaľ platným všeobecne záväzným nariadením mesta Šamorín č. 11/2015, ktorým sa určuje školský obvod základných škôl na plnenie povinnej školskej dochádzky žiakov v základných školách v zriaďovateľskej pôsobnosti Mesta Šamorín, zužuje školský obvod Základnej školy Mateja Bela (ďalej len „ZŠ MB“) aj školský obvod Základnej školy Mateja Korvína s vyučovacím jazykom maďarským (ďalej len „ZŠ MK“).
Školský obvod ZŠ MB sa zužuje o štyri z okolitých obcí, školský obvod ZŠ MK sa zužuje o mestské časti Mliečno, Čilistov, Kráľovianky a Bučuháza. Tieto mestské časti doposiaľ patrili do školského obvodu dvoch základných škôl (okrem ZŠ MK aj do školského obvodu Základnej školy s vyučovacím jazykom maďarským Šamorín-Mliečno).
Uvedený návrh VZN zužujúci školské obvody ZŠ MB a ZŠ MK je potrebné vnímať ako snahu mesta Šamorín o riešenie kritickej situácie (ZŠ MB) a o odstránenie nezvyčajnej situácie spočívajúcej v prekrývaní školských obvodov dvoch rôznych základných škôl (ZŠ MK).
SITUÁCIA V MATERSKÝCH ŠKOLÁCH
V meste Šamorín sa nachádza 8 materských škôl. V slovenských triedach pre 5- až 6-ročné deti je v školskom roku 2016/2017 celkovo 126 detí, v spoločnej slovenskej triede pre 3- až 6-ročné deti v materskej škole na Ulici Márie je spolu 24 detí. Z uvedených počtov je možné len z detí navštevujúcich slovenské triedy materských škôl v zriaďovateľskej pôsobnosti mesta Šamorín predpokladať počet žiakov prvého ročníka ZŠ MB v školskom roku 2017/2018 približne na úrovni 134 žiakov. Tento predpokladaný počet bude ešte zvýšený o časť detí, ktoré navštevujú maďarské triedy materských škôl v zriaďovateľskej pôsobnosti mesta Šamorín, a o deti, ktoré z rôznych dôvodov nenavštevujú materské školy v zriaďovateľskej pôsobnosti mesta Šamorín. V tejto súvislosti nemožno opomenúť ani 20 žiakov nultého ročníka ZŠ MB.
Z dlhodobého hľadiska sa bude načrtnutá situácia opakovať aj v nasledujúcich školských rokoch, keďže v slovenských triedach pre 3- až 5-ročné deti materských škôl v zriaďovateľskej pôsobnosti mesta Šamorín je ďalších 248 detí, pričom mnoho ďalších žiadostí o prijatie do materských škôl bolo zamietnutých.
Niet žiadnej pochybnosti o tom, že zúženie školského obvodu ZŠ MB je jednou z foriem riešenia kritickej situácie na tejto škole.
Maximálna kapacita ZŠ MB je 1 140 žiakov, v školskom roku 2016/2017 ju navštevuje 1 125 žiakov. Z uvedeného počtu je 711 žiakov zo Šamorína, zvyšok (414 žiakov) z okolitých obcí. Podiel mimošamorínskych žiakov je nižší v prvých dvoch ročníkoch (110 žiakov zo Šamorína a 25 žiakov z iných obcí v prvom ročníku, 106 žiakov zo Šamorína a 26 žiakov z iných obcí v druhom ročníku), vo vyšších ročníkoch sa pomer šamorínskych a nešamorínskych žiakov mení v prospech žiakov z iných obcí (napr. v ôsmom ročníku je 45 žiakov zo Šamorína a 72 žiakov z iných obcí, v deviatom ročníku 50 žiakov zo Šamorína a 58 žiakov z iných obcí).
Mesto Šamorín ako zriaďovateľ sa rozsahom školského obvodu ZŠ MB začal zaoberať až v predchádzajúcom školskom roku, keď bola situácia na ZŠ MB už dávno za hranicou únosnosti. Dlhodobé prehliadanie tejto situácie znamená nezodpovedné, neodborné a nekoncepčné správanie mesta Šamorín v školskej oblasti, čomu ešte priťažuje skutočnosť, že mesto Šamorín je zároveň aj matričným úradom, a preto jeho predstaviteľom musí byť známa aktuálna demografická situácia detí v predškolskom veku, čo napokon potvrdzuje aj záujem o materské školy na území mesta Šamorín, opäť v zriaďovateľskej pôsobnosti mesta Šamorín.
Školský obvod ZŠ MB tvorí od školského roka 2016/2017 podľa čl. 5 VZN č. 11/2015 územie mesta Šamorín podľa zoznamu ulíc a mestské časti Mliečno, Čilistov, Šámot, Kráľovianky a Bučuháza. Spoločný školský obvod tvoria obce Báč, Horný Bar, Kyselica, Mierovo, Rohovce, Trnávka, Macov a Blatná na Ostrove pre ročníky 1.-9.
Návrh VZN zužuje spoločný školský obvod len na obce Báč, Horný Bar, Kyselica a Mierovo.
Vo všetkých ročníkoch ZŠ MB je v školskom roku 2016/2017 z navrhovaných vylúčených obcí (Rohovce, Trnávka, Macov, Blatná na Ostrove) zo spoločného školského obvodu celkovo 78 žiakov, t. j. v priemere na jeden ročník približne 8 žiakov.
Zo zostávajúcich obcí súčasného spoločného školského obvodu ZŠ MB, ktoré by podľa návrhu VZN mali naďalej tvoriť spoločný školský obvod ZŠ MB (Báč, Horný Bar, Kyselica, Mierovo), je vo všetkých ročníkoch ZŠ MB v školskom roku 2016/2017 celkovo 28 žiakov, t. j. v priemere na jeden ročník približne 3 žiaci.
ZŠ MB má k dispozícii 47 tried na vyučovanie, ktoré sú využité všetky. V prvom ročníku je zriadených 6 tried, v druhom až štvrtom ročníku je po päť tried. Počet žiakov ZŠ MB teda dospel až do takej situácie, že napĺňaním maximálneho počtu tried na vyučovanie prichádza po prvom ročníku k znižovaniu počtu tried v druhom ročníku, t. j. k zrušeniu jednej existujúcej triedy a prerozdeleniu jej žiakov do zvyšných tried. Takýto prístup vedenia ZŠ MB nemožno vnímať inak ako experimentovanie na deťoch, ktoré sa po absolvovaní prvého ročníka dostávajú na začiatku druhého ročníka opäť do nového kolektívu. Nielenže sa pretŕhajú kamarátstva z prvého ročníka, ale žiaci z rozdeľovanej triedy si musia zvykať na nový, už fungujúci kolektív. Nevhodnosť takéhoto postupu potvrdil aj primátor mesta Šamorín, ktorý ho považuje z pedagogického hľadiska za „nešikovné riešenie“.
Rozdeľovanie a zlučovanie tried na ZŠ MB so sebou prináša aj porušovanie všeobecne záväzných právnych predpisov o maximálnych počtoch žiakov v triedach. V školskom roku 2016/2017 je na ZŠ MB zákonom určený maximálny počet žiakov v triedach prekročený v 14 zo 47 tried! Za prekročenie maximálneho počtu žiakov v triede hrozí mestu Šamorín pokuta až do výšky 1 659,50 €.
Je priam zarážajúce, že napriek aktuálne platnému VZN č. 11/2015, v zmysle ktorého od školského roka 2016/2017 spoločný školský obvod ZŠ MB tvoria len obce Báč, Horný Bar, Kyselica, Mierovo, Rohovce, Trnávka, Macov a Blatná na Ostrove, je v prvom ročníku ZŠ MB 10 žiakov z iných obcí.
Je neodškriepiteľné, že zúžením školského obvodu ZŠ MB sa vytvorí priestor pre zníženie počtu žiakov už aj tak preplnenej školy, avšak je nevyhnutné, aby takéto všeobecne záväzné nariadenie bolo aj v praxi plne rešpektované.
Navrhovaným vylúčením obcí Rohovce, Trnávka, Macov a Blatná na Ostrove zo spoločného školského obvodu ZŠ MB sa zníži počet žiakov prvého ročníka v školskom roku 2017/2018 približne o 8 žiakov. Ak by boli zo spoločného školského obvodu ZŠ MB vylúčené aj zostávajúce obce Báč, Horný Bar, Kyselica a Mierovo, počet žiakov prvého ročníka ZŠ MB v školskom roku 2017/2018 by sa znížil o ďalších približne 3 žiakov, t. j. spolu o 11 žiakov.
S poukazom na vyššie uvedené počty detí v materských školách v zriaďovateľskej pôsobnosti mesta Šamorín nebude navrhované zúženie spoločného školského obvodu ZŠ MB z dlhodobého hľadiska postačujúce.
Vzhľadom na uvedené argumenty navrhujem, aby bol spoločný školský obvod ZŠ MB zrušený a školský obvod ZŠ MB by tvorilo len mesto Šamorín spolu s mestskými časťami, t. j. navrhujem vypustiť čl. 5 ods. 2 návrhu VZN.
Zároveň v čl. 5 ods. 1 návrhu VZN navrhujem opraviť gramaticky nesprávne znenie mestskej časti „Bucsuháza“ na správne znenie „Bučuháza“.
ZÁKLADNÁ ŠKOLA MATEJA KORVÍNA
Všetky budovy základných škôl na území mesta Šamorín, ktoré sú využívané na výkon prenesenej kompetencie výkonu štátnej správy - výučby žiakov na základných školách - by mali prednostne slúžiť pre obyvateľov mesta Šamorín.
Maximálna kapacita ZŠ MK je podľa vyjadrenia predstaviteľov mesta Šamorín 490 žiakov, v školskom roku 2016/2017 ju navštevuje 442 žiakov. Z uvedeného počtu je 355 žiakov zo Šamorína, zvyšok (87 žiakov) z okolitých obcí.
Spoločný školský obvod ZŠ MK tvoria podľa čl. 6 ods. 2 VZN č. 11/2015 obce Báč, Hviezdoslavov, Kvetoslavov, Veľká Paka, Macov a Hamuliakovo pre ročníky 1.-9., Mierovo a Blatná na Ostrove pre ročníky 5.-9.
Keďže priestory budovy ZŠ MB sú pre rastúce potreby ZŠ MB nepostačujúce a z dlhodobého hľadiska nemožno očakávať zmenu, riešením vzniknutej situácie by mohla byť elokácia časti ZŠ MB do priestorov ZŠ MK, čo by bolo realizovateľné, ak by bol zrušený spoločný školský obvod ZŠ MK.
V každom ročníku ZŠ MK je približne jedna pätina žiakov z iných obcí ako Šamorín. Ak by bol zrušený spoločný školský obvod ZŠ MK, zo súčasne prevažujúcich troch tried v jednom ročníku na ZŠ MK by mohli byť v každom ročníku len dve triedy, čím by sa uvoľnili triedy na riešenie nedostatočnej kapacitnej situácie ZŠ MB.
Vzhľadom na uvedené argumenty navrhujem, aby bol spoločný školský obvod ZŠ MK zrušený a školský obvod ZŠ MK pre 1. až 5. ročník by tvorilo len mesto Šamorín okrem Mliečňanskej ulice a mestských časti Mliečno, Čilistov, Kráľovianky a Bučuháza, t. j. navrhujem vypustiť čl. 6 ods. 2 návrhu VZN.
Podľa platného znenia VZN č. 11/2015 nepatrí do školského obvodu ZŠ MK Mliečňanská ulica, návrh VZN vylučuje zo školského obvodu ZŠ MK aj mestské časti Mliečno, Čilistov, Kráľovianky a Bučuháza. Uvedená ulica s mestskými časťami tvorí školský obvod Základnej školy s vyučovacím jazykom maďarským Šamorín-Mliečno. Základná škola s vyučovacím jazykom maďarským Šamorín-Mliečno však poskytuje vzdelávanie len pre žiakov 1. až 5. ročníka. Znenie návrhu VZN teda nevytvára žiadny legislatívny rámec pre návštevu ZŠ MK žiakmi s bydliskom na Mliečňanskej ulici a v mestských častiach Mliečno, Čilistov, Kráľovianky a Bučuháza.
Z uvedeného dôvodu navrhujem, aby bol čl. 6 ods. 1 návrhu VZN upravený nasledovne: Školský obvod základnej školy tvorí územie mesta Šamorín okrem Mliečňanskej ulice a mestských častí Mliečno, Čilistov, Kráľovianky a Bučuháza pre ročníky 1.-5. a územie mesta Šamorín a mestské časti Mliečno, Čilistov, Kráľovianky a Bučuháza pre ročníky 6.-9.
Keďže Základná škola s vyučovacím jazykom maďarským Šamorín-Mliečno poskytuje vzdelávanie len pre žiakov 1. až 5. ročníka, navrhujem aj úpravu čl. 7 návrhu VZN nasledovne: Školský obvod základnej školy tvorí Mliečňanska ulica a mestské časti Mliečno, Čilistov, Kráľovianky a Bučuháza pre ročníky 1.-5.
KONCEPCIA VÝVOJA ŠKOLSTVA V MESTE ŠAMORÍN
Mnohí rodičia žiakov ZŠ MB sú s aktuálnym stavom oprávnene nespokojní. Súčasná situácia na ZŠ MB je totiž ďaleko za štandardmi 21. storočia.
Mesto Šamorín ako zriaďovateľ základných škôl v meste by preto malo bezodkladne riešiť katastrofálnu situáciu na ZŠ MB.
Navrhujem vypracovanie a zverejnenie koncepcie predpokladaného vývoja stavu základných škôl v meste Šamorín, ktoré patria do zriaďovateľskej pôsobnosti mesta Šamorín, a vyzývam predstaviteľov mesta Šamorín na zriadenie osobitnej komisie na riešenie katastrofálnej situácie na ZŠ MB.
Zmeny obsahu návrhu VZN
Školský obvod Základnej školy Mateja Bela
Školský obvod základnej školy tvorí územie mesta Šamorín a mestské časti Mliečno, Čilistov, Kráľovianky a Bučuháza.
Školský obvod Základnej školy Mateja Korvína s vyučovacím jazykom maďarským
– Corvin Mátyás Alapiskola
Školský obvod základnej školy tvorí územie mesta Šamorín okrem Mliečňanskej ulice a mestských častí Mliečno, Čilistov, Kráľovianky a Bučuháza pre ročníky 1.-5. a územie mesta Šamorín a mestské časti Mliečno, Čilistov, Kráľovianky a Bučuháza pre ročníky 6.-9.
Školský obvod Základnej školy s vyučovacím jazykom maďarským
– Alapiskola, Šamorín -Mliečno
Školský obvod základnej školy tvorí Mliečňanska ulica a mestské časti Mliečno, Čilistov, Kráľovianky a Bučuháza pre ročníky 1.-5.
Zriadenie osobitnej komisie
Zriadenie osobitnej komisie na riešenie katastrofálnej situácie na ZŠ MB.
Každému človeku záleží na tom, kde a za akých podmienok vyrastajú deti, ktoré sú nepochybne budúcnosťou mesta Šamorín. Preto by malo byť prvoradým záujmom predstaviteľov mesta Šamorín vytvoriť pre žiakov primerané podmienky pre návštevu základných škôl minimálne v takých štandardoch, aké predpokladajú všeobecne záväzné právne predpisy.
Verím, že predstavitelia mesta Šamorín prijmú tieto pripomienky konštruktívne a školskú problematiku vyjadrenú najmä katastrofálnou situáciou na ZŠ MB budú riešiť ako prioritu.
meno a priezvisko (pod podpis) časti ZŠ MB do priestorov ZŠ MK, čo by bolo realizovateľné, ak by bol zrušený spoločný školský obvod ZŠ MK.
Zriadenie oso